b'\n_START_ARTICLE_\nAnders Bergius\n_START_PARAGRAPH_\nAnders Bergius (10. kes\xc3\xa4kuuta 1693 Taivassalo \xe2\x80\x93 23. elokuuta 1750 Tukholma) oli suomalainen Turun akatemian teologian professori ja rehtori sek\xc3\xa4 valtiop\xc3\xa4iv\xc3\xa4mies.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBergiuksen vanhemmat olivat Taivassalon kirkkoherra Anders Bergius (1661\xe2\x80\x931724) ja Sara W\xc3\xa4rdh. Bergiuksen perhe pakeni isonvihan aikana 1714 Ruotsiin ja h\xc3\xa4n p\xc3\xa4\xc3\xa4si ylioppilaaksi Tukholmassa 1715. Bergius valmistui filosofian maisteriksi Uppsalan yliopistosta 1719 ja h\xc3\xa4n oli sitten teologian dosenttina Rostockin yliopistossa 1720\xe2\x80\x931723. Bergius vihittiin papiksi Turun hiippakunnassa 1724 ja h\xc3\xa4nest\xc3\xa4 tuli teologian tohtori Turussa 1733._NEWLINE_Bergius oli Turun akatemian teologian apulaisena vuodesta 1724, kolmantena teologian professorina vuodesta 1728 ja ensimm\xc3\xa4isen\xc3\xa4 teologian professorina 1734\xe2\x80\x931744. H\xc3\xa4n oli samalla Turun tuomiokapitulin j\xc3\xa4senen\xc3\xa4 1724\xe2\x80\x931734 ja toimi palkkapit\xc3\xa4j\xc3\xa4ns\xc3\xa4 Piikki\xc3\xb6n kirkkoherrana vuodesta 1724, Naantalin ja Raision kirkkoherrana vuodesta 1728 sek\xc3\xa4 Turun ruotsalaisen seurakunnan ja Kaarinan kirkkoherrana ja tuomiorovastina vuodesta 1734. Bergius oli Turun akatemian rehtorina 1735\xe2\x80\x931736 ja H\xc3\xa4m\xc3\xa4l\xc3\xa4is-Osakunnan inspehtorina 1729 sek\xc3\xa4 Pohjalaisen osakunnan inspehtorina 1740\xe2\x80\x931744._NEWLINE_Bergius pakeni pikkuvihan aikana Ruotsiin 1743 ja h\xc3\xa4n j\xc3\xa4i sinne pysyv\xc3\xa4sti asumaan. Ruotsissa Bergius oli Tukholman Nikolain (Suurkirkon) seurakunnan kirkkoherrana ja Tukholman konsistorin esimiehen\xc3\xa4 vuodesta 1744 alkaen. Bergius oli valtiop\xc3\xa4iv\xc3\xa4miehen\xc3\xa4 1738\xe2\x80\x931739, 1740\xe2\x80\x931741 ja 1746\xe2\x80\x931747._NEWLINE_Bergius oli naimisissa vuodesta 1730 Anna Margareta Meurmanin (k. 1773) kanssa.'